2013. aasta põhja suusaalade maailmameistrivõistlused
Põhja suusaalade 2013. aasta maailmameistrivõistlused olid 49. suusaalade maailmameistrivõistlused. Need toimusid Itaalias Val di Fiemmes 20. veebruarist 3. märtsini 2013. Varem oli Val di Fiemmes toimunud ka 1991. aasta ja 2003. aasta põhja suusaalade maailmameistrivõistlused. MM-võistluste korraldamisõigused sai Val di Fiemme Rahvusvahelise Suusaföderatsiooni FIS-i kongressil Kaplinnas 29. mail 2008. Võistlusi soovisid korraldada ka Falun (Rootsi, kes korraldas võistlusi viimati 1993), Lahti (Soome; viimati 2001), Oberstdorf (Saksamaa; viimati 2005) ja Zakopane (Poola; viimati 1962). Võistlustel osales 701 sportlast 57 riigist. Esimest korda oli maailmameistrivõistlustel Togo. Eestit esindas kokku 19 sportlast (14 meest ja 5 naist). Parimana saavutas Aivar Rehemaa 15 km vabatehnikas seitsmenda koha. Enim medaleid võitis norralane Marit Bjørgen, kes võitis kokku viis medalit (4 kulda, 1 hõbe). Soomlastele, kes võitsid vaid ühe medali, Riikka Sarasoja-Lilja ja Krista Lähteenmäki pronksi naiste sprinditeates, olid need kõigi aegade halvimad maailmameistrivõistlused. Esimest korda oli kavas segavõistkonnavõistlus suusahüpetes.